b'\n_START_ARTICLE_\n\xc3\x98vre mellomrhindal\n_START_SECTION_\nBeliggenhet\n_START_PARAGRAPH_\nVerdensarvomr\xc3\xa5det \xc3\x98vre Mellomrhindal er i det vesentlige sammenfallende med det geografiske omr\xc3\xa5det med samme navn, men g\xc3\xa5r ogs\xc3\xa5 utenfor disse grensene. I s\xc3\xb8r omfattes byene Bingen og R\xc3\xbcdesheim av verdensarvomr\xc3\xa5det og i nord faller ogs\xc3\xa5 store deler av Koblenz innenfor. Koblenz tilh\xc3\xb8rer geografisk Det mellomrhinske bekken. \xc3\x98vre Mellomrhindal verdensarvomr\xc3\xa5de er 67 kilometer langt og strekker seg fra 526 til 593 \xc2\xabRhinkilometer\xc2\xbb, regnet med nullpunkt ved Rhinbroen i Konstanz.\n_START_SECTION_\nBosetting\n_START_PARAGRAPH_\nVerdensarvomr\xc3\xa5det har et flateinnhold p\xc3\xa5 ca. 273 km\xc2\xb2 og i tillegg en buffersone p\xc3\xa5 340 km\xc2\xb2. Innenfor omr\xc3\xa5det finnes ca. 60 byer og kommuner med tilsammen ca. 170 000 innbyggere. I den delen som g\xc3\xa5r inn i delstaten Rheinland-Pfalz finnes den kretsfrie byen Koblenz og deler av landkretsene Mainz-Bingen, Mayen-Koblenz, Rhein-Hunsr\xc3\xbcck og Rhein-Lahn. Verdensarvomr\xc3\xa5det omfatter ogs\xc3\xa5 en del av landkretsen Rheingau-Taunus-Kreis i delstaten Hessen. _NEWLINE_Langs elvens venstre bredd finnes byene Bingen, Trechtingshausen, Niederheimbach, Rheindiebach, Bacharach, Oberwesel, Sankt Goar, Boppard, Spay, Brey, Rhens og Koblenz. Langs h\xc3\xb8yre bredd ligger byene R\xc3\xbcdesheim, Assmannshausen, Lorch, Kaub, Sankt Goarshausen, Kestert, Kamp-Bornhofen, Osterspai, Braubach, Lahnstein og Koblenz.\n_START_SECTION_\nKulturminner\n_START_PARAGRAPH_\nDe mest fremst\xc3\xa5ende kulturminnesmerkene i dalen er borgene, festningene, slottene og kirkene. B\xc3\xa5de Marksburg som er den eneste fullstendige fjellborg, Pfalzgrafensteinborgen plassert p\xc3\xa5 en \xc3\xb8y i Rhinen, Rheinfelsborgen som i sin tid ble utbygget til en festning, er alle viktige kulturminner fra middelalderen. Stolzenfelsslottet er synonymt med Rhinromantikken. I var det kurfyrstelige slottet den siste residens for kurfyrsten i Trier inntil franske revolusjonstropper nedla kurstaten._NEWLINE_Den st\xc3\xb8rste festningen i verdensarvomr\xc3\xa5det er Koblenz festning, oppf\xc3\xb8rt p\xc3\xa5 1800-tallet av Preussen. Ehrenbreistein festning er en del av dette anlegget. _NEWLINE_Blant de eldste kirkebyggene er den romanske basilikaen Sankt Kastor i Koblenz, stiftskirken Sankt Goar fra 1000-tallet og den senromanske Johanneskirken i Lahnstein. _NEWLINE_Blant de mest kjente profane byggverk finnes Muset\xc3\xa5rnet i Bingen, en tidligere tollvaktt\xc3\xa5rn, Niederwald-minnesmerket i R\xc3\xbcdesheim og Deutsche Eck med rytterstatuen av keiser Wilhelm I ved munningen av Mosel i Rhinen. Et viktig arkeologisk funn er det romerske kastellet i Boppard, som er blant de best bevarte i sitt slag i Tyskland.\n_START_SECTION_\nKulturlandskapets historie\n_START_PARAGRAPH_\nDet har v\xc3\xa6rt bosettinger p\xc3\xa5 terrassene langs hele ruten siden sist istid. Romerne erobret omr\xc3\xa5det i f\xc3\xb8rste \xc3\xa5rhundret. En milit\xc3\xa6r transportvei ble bygget langs venstre elvebredd, mellom milit\xc3\xa6re festninger og leirer. Rhinen var i denne perioden ogs\xc3\xa5 viktig skipsled som forbandt Nord-Europa med Alpene og landene ved Middelhavet._NEWLINE_Da romerne forlot omr\xc3\xa5det p\xc3\xa5 400-tallet, ble deres bosettinger overtatt av de frankiske kongene og det meste av omr\xc3\xa5det fra Bingen til Koblenz forble krongods til langt ut i karolingertiden. Fra 800-tallet og til 1300-tallet ble omr\xc3\xa5det overf\xc3\xb8rt fra monarkene til andre, s\xc3\xa6rlig til kirken og kirkelige ordener. _NEWLINE_Ved delingen av Karl den stores rike i 842/843 ble landet p\xc3\xa5 elvens venstre bredd lagt til Lothars rike, det midterste av de tre delene. \xc3\x98vre Mellomrhindal fortsatte som kjerneomr\xc3\xa5de for den kongelige makt inntil valget av Konrad III i 1138. Med dette valget fulgte ytterligere deling av omr\xc3\xa5det. Landomr\xc3\xa5der ble fordelt mellom kurfyrstene i K\xc3\xb6ln, Mainz og Trier og medlemmer av hoffet. Mellom Bingen og Koblenz ble det oppf\xc3\xb8rt ca. f\xc3\xb8rti slott. Slottene var maktsymboler, men fungerte ogs\xc3\xa5 som tollstasjoner langs en trafikkert handelsrute. Byer som Boppard og Oberwesel strevet med \xc3\xa5 opprettholde sin uavhengighet, noe som vises ved restene av forsvarsmurene som omga dem._NEWLINE_\xc3\x98vre Mellomrhindal var senere et kjerneomr\xc3\xa5de for Det tysk-romerske rike og fire av kurfyrstene hadde eiendommer i omr\xc3\xa5det. _NEWLINE_Bacharach var sentrum for handelen med vin i senmiddelalderen. Det har v\xc3\xa6rt dyrket vin i dalen siden romertiden og p\xc3\xa5 1000-tallet begynte n\xc3\xa6ringen \xc3\xa5 ekspandere. Vinomr\xc3\xa5dene var p\xc3\xa5 1600-tallet ca. 3 000 hektar, fire ganger s\xc3\xa5 meget som idag. Tredve\xc3\xa5rskrigen medf\xc3\xb8rte fall i vinproduksjonen. _NEWLINE_Fra 1300- til 1500-tallet blomstret kunst- og kulturlivet i dalen, blant annet under innflytelse fra \xc3\x98vre Rhinen (Strasbourg) og Nedre Rhinen (K\xc3\xb6ln). Gotiske mesterverker som Wernerkapellet over Bacharach, V\xc3\xa5r Frues kirke i Oberwesel og kirken i Sankt Goar ble oppf\xc3\xb8rt denne perioden._NEWLINE_Fra 1600-tallet ble \xc3\x98vre Mellomrhindal scene for konflikten mellom Tyskland og Frankrike. Ni\xc3\xa5rskrigen medf\xc3\xb8rte omfattende \xc3\xb8deleggelser av festninger og festningsverker i dalen og store deler av Koblenz ble \xc3\xb8delagt. Sent p\xc3\xa5 1700-tallet var venstre bredd f\xc3\xb8rst territorium under den franske republikk og senere det franske keiserd\xc3\xb8mmet. _NEWLINE_I 1814 overtok Preussen herred\xc3\xb8mmet over denne elvestrekningen. Store forsvarsverker ble etablert, blant annet Ehrenbreitstein festning i Koblenz. Skipsleden ble utvidet og tollbarrierene fjernet langs store deler av elven. Dampb\xc3\xa5tene gjorde sin entre p\xc3\xa5 Rhinen og det ble bygget jernbanelinjer p\xc3\xa5 begge elvebredder i 1850- og 1860-\xc3\xa5rene. Preussen \xc3\xb8nsket \xc3\xa5 prege dalen i tysk tradisjon og som en del av dette ble festningsruiner renovert i romantisk stil. _NEWLINE_I l\xc3\xb8pet av 1900-tallet er den tradisjonelle vinproduksjonen redusert i omfang og det samme gjelder gruvedriften. Godstransporten p\xc3\xa5 elven er konsentrert om noen f\xc3\xa5 store havner. Den st\xc3\xb8rste \xc3\xb8konomiske sektor er idag turismen med utgangspunkt i kulturlandskapet.\n_START_SECTION_\n\xc3\x98vre mellomrhindal i kunsten\n_START_PARAGRAPH_\nLoreleyklippen ved 555 Rhinkilometer inspirerte Heinrich Heine til ett av hans mest kjente dikt som innledes med ordene Ich wei\xc3\x9f nicht, was soll es bedeuten. Diktet er fra dikterens h\xc3\xa5nd uten tittel, men er nummer to i det st\xc3\xb8rre diktet Die Heimkehr fra 1823 til 1824, utgitt i samlingen Buch der Lieder.'